|  |
| --- |
|  |
| **ภาคผนวก จ** |
| **แผนรองรับภัยพิบัติและสถานการณ์ฉุกเฉิน กรมปศุสัตว์ กรณีอุทกภัย** |
|  |
|  |
|  |

|  |
| --- |
|  |

**แผนรองรับสถานการณ์ฉุกเฉินจากอุทกภัย**

**1. วัตถุประสงค์ของแผนฯ**

1.1 เพื่อสร้างความเข้าใจแก่บุคลากรในการเตรียมความพร้อมกรณีเกิดเหตุอุทกภัย

1.2 เพื่อลดความเสียหายที่จะเกิดขึ้นแก่ระบบฮาร์ดแวร์ ซอฟท์แวร์ และฐานข้อมูล

1.3 เพื่อให้ระบบงานอิเล็กทรอนิกส์ที่สำคัญของกรมปศุสัตว์ สามารถให้บริการได้อย่างรวดเร็ว

**2. ขอบเขตการดำเนินงานของแผนฯ**

แผนนี้ใช้ควบคุมระบบเครื่องคอมพิวเตอร์ที่ติดตั้ง ณ ศูนย์เทคโนโลยีสารสนเทศและการสื่อสาร กรมปศุสัตว์ พญาไทเท่านั้น

**3. ขั้นตอนแนวปฏิบัติ**

**3.1 ก่อนเกิดเหตุ** ศูนย์เทคโนโลยีสารสนเทศและการสื่อสาร ต้องดำเนินการ ดังนี้

1) ให้ความรู้แก่ผู้ที่เกี่ยวข้องและบุคลากรภายในกรมทราบถึงขั้นตอน / แนวทางการป้องกันขณะเกิดเกิดน้ำท่วม รวมทั้งกำหนดแผนฟื้นฟูเพื่อให้สามารถปฏิบัติหน้าที่ได้ตามปกติ

2) จัดเตรียมอุปกรณ์ เครื่องมือ เครื่องใช้ และบุคลากร ซึ่งต้องมีความพร้อมตลอดเวลา

3) สำรวจรอยแตกร้าว ท่อน้ำทั่วอาคาร ซึ่งอาจจะเป็นสาเหตุให้น้ำซึมเข้าในอาคารได้

**3.2 ขณะเกิดเหตุ**

1) ดำเนินการป้องกันเบื้องต้น เช่น กั้นกระสอบทราย แผ่นพลาสติกยกสะพานไฟ จัดหาเครื่องสูบน้ำ ประสานหน่วยงานใกล้เคียง

2) แจ้งเจ้าหน้าที่ไม่ให้เข้าใกล้อุปกรณ์ไฟฟ้า และสายไฟฟ้าต่าง ๆ

3) แจ้งเจ้าหน้าที่ในหน่วยงานทราบเพื่อเตรียมความพร้อมในการอพยพออกจากสถานที่

4) กรณีน้ำท่วมชั้นล่าง ให้ปิดอุปกรณ์ไฟฟ้าเฉพาะบางส่วน

5) หากเป็นกรณีน้ำท่วมสูงให้ตัดกระแสไฟฟ้าหลักและไม่สัมผัสสวิทซ์ไฟฟ้าขณะเปียก

6) กรณีเหตุการณ์รุนแรงให้จัดหาสถานที่ในการทำงานและให้บริการประชาชนในเบื้องต้น

7) รายงานผลให้ผู้บังคับบัญชาตามลำดับชั้นขึ้นไปเป็นระยะๆ

**กรณีน้ำท่วมห้องควบคุมแม่ข่ายคอมพิวเตอร์**

1). เจ้าหน้าที่ต้องนำอุปกรณ์ที่ศูนย์เทคโนโลยีสารสนเทศและการสื่อสาร จัดหาไว้มาดำเนินการป้องกันมิให้เกิดความเสียหายในเบื้องต้น โดยเจ้าหน้าที่จะต้องปิดระบบที่จะเกิดผลกระทบจากการเกิดน้ำท่วมลงทุกระบบ จากนั้นติดตั้งอุปกรณ์เครื่องสูบน้ำทำการสูบน้ำออกจากห้องควบคุมแม่ข่ายคอมพิวเตอร์ ตรวจสอบการรั่วซึม และดำเนินการเคลื่อนย้ายอุปกรณ์ที่สำคัญให้พ้นจากภัยน้ำท่วม

2). แจ้งหัวหน้ากลุ่มคอมพิวเตอร์และระบบเครือข่ายเพื่อทราบ และดำเนินการสั่งการแก่เจ้าหน้าที่เข้าปฏิบัติงานเพื่อให้ห้องควบคุมแม่ข่ายคอมพิวเตอร์เสียหายน้อยที่สุด

3). ผู้รับผิดชอบในข้อ 2 ดำเนินการรายงานสถานการณ์แก่ผู้อำนวยการศูนย์เทคโนโลยีสารสนเทศและการสื่อสาร เพื่อทราบและสั่งการต่อไป

4). ผู้ควบคุมในกรณีนี้ จะต้องดำเนินการเข้าตรวจสอบระบบและอุปกรณ์ภายในห้องควบคุมแม่ข่ายคอมพิวเตอร์ พร้อมทั้งจัดทำรายงานความเสียหาย เพื่อแจ้งหัวหน้ากลุ่มคอมพิวเตอร์และระบบเครือข่ายและผู้อำนวยการศูนย์สารสนเทศทราบ

**3.3 การปฏิบัติภายหลังเกิดเหตุ**

1) ผู้อำนวยการศูนย์เทคโนโลยีสารสนเทศและการสื่อสาร เรียกประชุมทีมงานปฏิบัติการกอบกู้ในสถานการณ์ฉุกเฉินหรือภัยพิบัติ (Crisis Operation Team) ให้ดำเนินสำรวจ / ระเมินความเสียหาย   
และรวบรวมข้อมูลรายงานให้ผู้บริหารทราบตามลำดับชั้น

2) ทีมงานปฏิบัติการกอบกู้ในสถานการณ์ฉุกเฉินหรือภัยพิบัติ (Crisis Operation Team) ซ่อมแซมส่วนที่เสียหายหรือที่ได้รับผลกระทบตามที่พิจารณาเห็นว่าเป็นสิ่งที่สามารถซ่อมแซมกู้คืนได้โดยเร็ว เพื่อให้สามารถดำเนินการต่อได้อย่างต่อเนื่อง

3) ทำการทดสอบระบบต่างๆ และเมื่อผ่านการทดสอบแล้วแจ้งให้ผู้ใช้งานทราบทำการเปิดใช้ระบบงาน

**4. การติดตามและประเมินผล**

เมื่อภัยพิบัติและสถานการณ์ฉุกเฉินยุติแล้ว ให้ผู้อำนวยการศูนย์เทคโนโลยีสารสนเทศและการสื่อสาร ดำเนินการติดตามและประเมินผลการป้องกันและแก้ไขปัญหาสถานการณ์ที่เกิดขึ้น ทั้งด้านสถานการณ์ภัยพิบัติ   
ด้านการปฏิบัติในการระงับและบรรเทาภัย ด้านการให้ความช่วยเหลือและด้านอื่นๆ ต่ออธิบดีกรมปศุสัตว์เพื่อให้ทราบข้อบกพร่องที่ต้องปรับปรุงแก้ไข และเป็นแนวทางในการบริหารจัดการภัยพิบัติและสถานการณ์ฉุกเฉินในอนาคต และควรปรับปรุงแผนฯ ทุกๆ 1 ปี